WASE 125
Kau o Jisu Vei Anasa kei Kaiafa
MACIU 26:57-68 MARIKA 14:53-65 LUKE 22:54, 63-65 JONI 18:13, 14, 19-24
-
KAU O JISU VEI ANASA
-
CALA VAKALAWA NODRA VEILEWAI NA SANADRINI
E vesu o Jisu me vaka e dua na daubasulawa qai kau vei Anasa, a bete levu tiko ena gauna e vakadrukai ira kina na qasenivuli o Jisu ena valenisoro ni se gone. (Luke 2:42, 47) Eratou bete levu tale ga e muri eso na luvena tagane o Anasa, ia qo sa bete levu tiko na wati luvena yalewa.
Ni kau ina vale i Anasa o Jisu, e soqoni ira sara na lewe ni Sanadrini o Kaiafa. Era le 71 na lewe ni Sanadrini, qai wili tiko kina na bete levu kei ira era taura tu na itutu qori ena veigauna sa oti.
E tarogi Jisu sara o Anasa “ena ka e baleti ratou na nona tisaipeli kei na nona ivakavuvuli.” E sauma vua o Jisu: “Au dau tukuna na ka kece ga e matanalevu. Au dau veivakavulici ena valenilotu kei na valenisoro, na Jiu kece ga era dau lako yani kina, au sega ni cavuta vakavuni e dua na ka. Na cava o tarogi au kina? Tarogi ira ga era dau rogoca na noqu vosa.”—Joni 18:19-21.
E sabaka na mata i Jisu e dua na yadra e duri voleka tu e kea qai kaya ena cudru: “E dodonu mo vosa tu va ya vua na iliuliu ni bete?” E kila o Jisu ni sega ni dua nona cala, mani kaya: “Ke cala na ka au tukuna, tukuna mai na ka e cala, ia keu tukuna tiko na ka dina, na cava o sabaki au kina?” (Joni 18:22, 23) E vakarota sara o Anasa me kau o Jisu vei Kaiafa na wati luvena yalewa.
Era bose tiko mai na vale i Kaiafa na lewe ni Sanadrini—na bete levu, nodra qase na lewenivanua, kei ira na vunivola. E cala vakalawa me caka na veilewai ena bogi ni Lakosivia, ia era saga na ilala qori me yaco na nodra inaki ca.
E levu na lewe ni Sanadrini era duavata ena nodra inaki. A vakatulewataka na Sanadrini me vakamatei o Jisu ni vakaturi Lasarusa oti. (Joni 11:47-53) Era bosea ena vica na siga sa oti na iliuliu ni lotu mera vesuki Jisu qai vakamatea. (Maciu 26:3, 4) Io, sa vaka e mate rawa tu o Jisu, ia se bera tiko ni caka na veilewai!
Sa cala rawa tu vakalawa nodra bose, qo era sa vaqara ivakadinadina tale na iliuliu ni bete kei na lewe ni Sanadrini me beitaki vakailasu kina o Jisu. E levu era mai beitaki koya, ia e veicalati nodra itukutuku. Erau sa qai lako mai e le rua qai kaya: “Keimami rogoca ni kaya, ‘Au na talaraka na valenisoro qo a tara ena liga, ia ena loma ni tolu na siga au na tara tale e dua e sega ni caka ena liga.’” (Marika 14:58) Ia erau lomalomarua tu mada ga na tagane qori.
E tarogi Jisu o Kaiafa: “O sega ni sauma rawa ya? Na cava o nanuma ena nodra veibeitaki?” (Marika 14:60) E lasu na ka e beitaki kina qai veicalati nodra itukutuku na ivakadinadina, ia e galu tu ga o Jisu. Mani vakayagataka na Bete Levu o Kaiafa e dua tale na iwalewale.
E kila o Kaiafa ni votivoti vei ira na Jiu me tukuna e dua ni Luve ni Kalou. A tukuna ena dua na gauna o Jisu ni Tamana na Kalou, ra qai via vakamatei koya na Jiu nira kaya ni “vakatauvatani koya . . . kei na Kalou.” (Joni 5:17, 18; 10:31-39) Sa kila rawa tiko qori o Kaiafa, mani tarogi Jisu vaqaseqase: “Au tukuna vei iko mo bubului vua na Kalou bula ni o na tukuna na ka dina. Mo tukuna mai se o Karisito na Luve ni Kalou, se sega.” (Maciu 26:63) Sa tukuna oti o Jisu ni Luve ni Kalou. (Joni 3:18; 5:25; 11:4) Ke sega ni cakava tale qo, sa rawa ni beitaki ni cakitaka ni o koya na Luve ni Kalou, e Karisito tale ga. E mani kaya o Jisu: “O yau dina qori, oni na raica na Luve ni tamata ni dabe toka ena ligaimatau i koya e kaukaua sara, ena lako tale ga mai ena o ni lomalagi.”—Marika 14:62.
E dresuka nona isulu e sau na bete levu qai kaya: “E vosabeca na Kalou o koya! Na ivakadinadina cava tale eda vinakata? Raica! Oni sa rogoca na nona veibeci. Na cava nomuni nanuma?” E sega ni dodonu nodra lewa, ia era kaya na lewe ni Sanadrini: “Sa dodonu ga me mate.”—Maciu 26:65, 66.
Era sa qai vakalialiai Jisu, era vacuki koya tale ga. Eso tale era sabaki koya qai kasivita na matana. Era ubia na matana nira sabaki koya tiko ra qai kaya ena veivakalialiai: “Parofisai mada. O cei e sabaki iko?” (Luke 22:64) E vakayacori vua na Luve ni Kalou na itovo lolovira, e cala tale ga vakalawa nona lewai ena bogi!
ssw_Latn fij_Latn fij_Latn unk fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn